b'\n_START_ARTICLE_\nIran\n_START_SECTION_\nIstorie\n_START_PARAGRAPH_\n\xc3\x8en sud-vest se dezvolt\xc4\x83 \xc3\xaentre mileniile III \xc3\xae.Hr.-I \xc3\xae.Hr. regatul Elam, puternic influen\xc8\x9bat de civiliza\xc8\x9biile mesopotamiene. La sf\xc3\xa2r\xc8\x99itul mileniului II \xc3\xae.Hr. pe teritoriul Iranului se stabilesc triburile indo-europene ale mezilor \xc8\x99i per\xc8\x99ilor venite din nord (Iran="\xc8\x9aara arienilor"). Regatul mezilor, constituit \xc3\xaen secolul VII \xc3\xae.Hr, atinge apogeul \xc3\xaen vremea lui Ciaxare (630 \xc3\xae.Hr.-584 \xc3\xae.Hr.). Triburile per\xc8\x99ilor, stabilite \xc3\xaen sud-vestul Iranului (Persia), sunt unificate, potrivit tradi\xc8\x9biei, c\xc4\x83tre anul 700 \xc3\xae.Hr., de Ahaimene, \xc3\xaentemeietorul dinastiei Ahemenizilor. Succesorul s\xc4\x83u, Teispe extinde posesiunile Persiei spre apus. Cyrus I recunoa\xc8\x99te suzeranitatea Asiriei, iar Cambyses I (600 \xc3\xae.Hr.-559 \xc3\xae.Hr.) pe al Mediei. Cyrus II cel Mare (559 \xc3\xae.Hr.-529 \xc3\xae.Hr.), una din cele mai str\xc4\x83lucite personalit\xc4\x83\xc8\x9bi ale antichit\xc4\x83\xc8\x9bii, transform\xc4\x83 \xc3\xaen numai 3 decenii Persia, dintr-o putere local\xc4\x83 \xc3\xaen cel mai vast \xc8\x99i puternic imperiu al Orientului. Prin \xc3\xaenfr\xc3\xa2ngerea lui Astiage (cca. 550 \xc3\xae.Hr.), Media devine provincie a statului persan. Cucerind apoi Lidia lui Cresus (546 \xc3\xae.Hr.), Persia include \xc3\xaen hotarele sale Asia Mic\xc4\x83 p\xc3\xa2n\xc4\x83 la Marea Egee, cu toate coloniile grece\xc8\x99ti ale Ioniei. \xc3\x8en anii 545 \xc3\xae.Hr.-539 \xc3\xae.Hr. sunt ocupate vaste regiuni din Asia Central\xc4\x83 (Dragniana, Arachosia, Gedrosia, Bactriana, Sogdiana, etc.) Profit\xc3\xa2nd de sl\xc4\x83birea Regatului Noului Babilon (\xc3\xaen urma unor conflicte interne), Cyrus ocup\xc4\x83, \xc3\xaen 539 \xc3\xae.Hr., Babilonul, anex\xc3\xa2nd, apoi, toate posesiunile Regatului Caldeu din Siria, Fenicia, \xc8\x9aara Israel, p\xc3\xa2n\xc4\x83 la grani\xc8\x9bele Egiptului Faraonic._NEWLINE_Imperiul Persan (condus de dinastia Ahemenizilor) se \xc3\xaentinde de la Indus p\xc3\xa2n\xc4\x83 \xc3\xaen Egipt, Asia Mic\xc4\x83 \xc8\x99i Tracia, e\xc8\x99u\xc3\xa2nd, \xc3\xaens\xc4\x83, \xc3\xaen tentativa de \xc3\xaengenunchere a Greciei. Cucerit de Alexandru cel Mare (Alexandru Macedon) (334 \xc3\xae.Hr.-330 \xc3\xae.Hr.), Imperiul Persan d\xc4\x83 na\xc8\x99tere lumii elenistice, apoi devine nucleul imperiilor Part (250 \xc3\xae.Hr.-226)  \xc8\x99i Sasanid (226-651 d.Hr), dou\xc4\x83 puternice state \xc3\xaen permanent\xc4\x83 rivalitate cu Imperiul Roman. Cucerit de arabi (635-651), Iranul adopt\xc4\x83 islamismul, dar se desprinde, treptat, \xc3\xaen secolele IX-X din Califatul Arab. Ismail I (1499-1524), \xc3\xaentemeitorul dinastiei Sefavizilor, pune bazele unui nou stat iranian centralizat, care ajunge la o remarcabil\xc4\x83 str\xc4\x83lucire sub Abbas I cel Mare (1588-1629). \xc3\x8en timpul dinastiei Kajarilor (1779-1925) Persia cunoa\xc8\x99te o perioad\xc4\x83 de declin, pierz\xc3\xa2nd, \xc3\xaen r\xc4\x83zboaiele cu Rusia (1804-1813 \xc8\x99i 1826-1828), Gruzia, Daghestanul, Azerbaidjanul de Nord \xc8\x99i Armenia de Nord cu Erevanul. \xc3\x8en a II-a jum\xc4\x83tate a secolului XIX, influen\xc8\x9ba britanic\xc4\x83 \xc8\x99i rus\xc4\x83, devin predominante, cele 2 state \xc3\xaemp\xc4\x83r\xc8\x9bind Persia, prin tratatul din 1907, \xc3\xaen 2 zone de influen\xc8\x9b\xc4\x83. Sub dinastia Pahlavi (1925-1979), \xc3\xaendeosebi dup\xc4\x83 Al II-lea R\xc4\x83zboi Mondial, este urm\xc4\x83rit\xc4\x83 modernizarea structurilor economice, sociale \xc8\x99i politice, precum \xc8\x99i europenizarea institu\xc8\x9biilor, apel\xc3\xa2ndu-se la resursele oferite de exploatarea z\xc4\x83c\xc4\x83mintelor de \xc8\x9bi\xc8\x9bei care transformaser\xc4\x83 Iranul \xc3\xaentr-unul din marii produc\xc4\x83tori mondiali. Mi\xc8\x99c\xc4\x83rile antiguvernamentale laice, dar \xc3\xaendeosebi religioase, generalizate, \xc3\xaen 1978, \xc3\xaen majoritatea provinciilor, au ca urmare p\xc4\x83r\xc4\x83sirea, la 16 ianuarie 1979, a \xc8\x9b\xc4\x83rii de c\xc4\x83tre \xc8\x99ahul Mohammad Reza Pahlavi Aryamehr (1941-1971), aliat fidel al S.U.A. \xc8\x99i preluarea puterii de c\xc4\x83tre Consiliul Revolu\xc8\x9bionar Islamic, \xc3\xaen frunte cu ayatollahul Ruhollah Khomeiny, care proclama, la 1 aprilie 1979, Iranul republic\xc4\x83 islamic\xc4\x83. Noua Constitu\xc8\x9bie, aprobat\xc4\x83 de un referendum la 2-3 decembrie 1979, transform\xc4\x83 Iranul \xc3\xaentr-un stat confesional Islamic. Vechea disput\xc4\x83 de frontier\xc4\x83 \xc3\xaen zona r\xc3\xa2ului \xc8\x98att-el Arab serve\xc8\x99te, \xc3\xaen septembrie 1980, Irakului ca pretext pentru a ataca Iranul (Saddam Husein, conduc\xc4\x83torul Irak-ului, dorind s\xc4\x83 anexeze regiunea iranian\xc4\x83, Kuzestan), \xc3\xaendelungatul conflict dintre cele 2 state (1980-1988) sold\xc3\xa2ndu-se cu grele pierderi \xc3\xaen oameni (peste 1.000.000 de mor\xc8\x9bi iranieni) \xc8\x99i impresionante distrugeri materiale. Epuizanta confruntare se \xc3\xaencheie \xc3\xaen august 1988, prin acceptarea de c\xc4\x83tre Iran a Rezolu\xc8\x9biei nr. 598 a Consiliului de Securitate al O.N.U., care prevede \xc3\xaencetarea imediat\xc4\x83 a tuturor ostilit\xc4\x83\xc8\x9bilor. Criza ostaticilor ambasadei S.U.A din Teheran (1979-1981) duce la ruperea rela\xc8\x9biilor diplomatice americano-iraniene (7 aprilie 1980). Dup\xc4\x83 moartea imamului Khomeiny (3 iunie 1989), persoanele care s-au succedat la conducerea Iranului au continuat \xc8\x99i continu\xc4\x83 politica de distan\xc8\x9bare fa\xc8\x9b\xc4\x83 de statele occidentale \xc8\x99i de sprijinire a mi\xc8\x99c\xc4\x83rilor islamice militante din lume.\n_START_SECTION_\nA\xc8\x99ezare\n_START_PARAGRAPH_\nIranul este situat \xc3\xaen partea de est a emisferei nordice, \xc3\xaen sud-vestul Asiei, fiind considerat ca una din \xc8\x9b\xc4\x83rile Orientului Mijlociu. Geografic, Iranul este situat \xc3\xaentre 44 grade \xc8\x99i 63 grade longitudine estic\xc4\x83 \xc8\x99i 25 grade \xc8\x99i 39,5 grade latitudine nordic\xc4\x83. Iranul prezint\xc4\x83 o mare diversitate din toate punctele de vedere, chiar \xc8\x99i sub aspectul reliefului \xc8\x99i climei. Este o \xc8\x9bar\xc4\x83 mare, cu o suprafa\xc8\x9b\xc4\x83 de 1.645.258\xc2\xa0km\xc2\xb2 (cam de 3 ori c\xc3\xa2t Fran\xc8\x9ba, sau c\xc3\xa2t a V-a parte a S.U.A, fiind, deci, mai mare dec\xc3\xa2t Regatul Unit, Fran\xc8\x9ba, Elve\xc8\x9bia, Belgia, Olanda \xc8\x99i Germania la un loc).\n_START_SECTION_\nRelieful\n_START_PARAGRAPH_\nIranul de nord, situat la sud de Marea Caspic\xc4\x83 (unde altitudinea coboar\xc4\x83 28 m sub nivelul Oceanului Planetar), este str\xc4\x83b\xc4\x83tut de un lan\xc8\x9b muntos \xc3\xaengust, dar foarte \xc3\xaenalt, Alborz (Elburz), care prime\xc8\x99te peste 1.200 de precipita\xc8\x9bii anual, \xc8\x99i care se pierde, treptat, spre grani\xc8\x9ba cu Afganistanul. Culmile mun\xc8\x9bilor sunt acoperite cu z\xc4\x83pad\xc4\x83 tot anul. Cele mai \xc3\xaenalte v\xc3\xa2rfuri sunt Damavand (5.671m), situat la nord de Teheran, Sabalan (4.880 m), la nord-vest de Teheran \xc8\x99i la sud de Tonkabon. \xc3\x8en aceast\xc4\x83 parte a \xc8\x9b\xc4\x83rii, paji\xc8\x99tile naturale \xc8\x99i p\xc4\x83durile ocup\xc4\x83 mari suprafe\xc8\x9be. \xc3\x8en \xc8\x9binuturile de la nord de Elburz, terenurile agricole sunt utilizate \xc3\xaendeosebi pentru cultura cerealelor, planta\xc8\x9bii de ceai \xc8\x99i orez\xc4\x83rii. Resursele forestiere din \xc8\x9binuturile Mazandaran \xc8\x99i Guilan constituie materie prim\xc4\x83 pentru \xc3\xaentreprinderile de prelucrare a lemnului de la Asalem \xc8\x99i Neka. \xc8\x9a\xc4\x83rmul Marii Caspice, cu plajele lui de nisip \xc8\x99i peisaj pitoresc, se num\xc4\x83r\xc4\x83 printre cele mai c\xc4\x83utate locuri de odihn\xc4\x83 \xc8\x99i turism din Iran. Aspectul peisagistic este foarte impresionant. Teritoriul Iranului are forma unui p\xc4\x83trat distorsionat, de parc\xc4\x83 ar fi fost pus la topit \xc8\x99i l\xc4\x83sat apoi s\xc4\x83 se \xc3\xaent\xc4\x83reasc\xc4\x83 din nou. \xc3\x8en marginea vestic\xc4\x83, de la grani\xc8\x9ba cu Turcia \xc8\x99i p\xc3\xa2n\xc4\x83 la Golful Oman, se \xc3\xaentind Mun\xc8\x9bii Zagros, care formeaz\xc4\x83 o limit\xc4\x83 at\xc3\xa2t de evident\xc4\x83, \xc3\xaenc\xc3\xa2t unii geopoliticieni \xc3\xael consider\xc4\x83 adev\xc4\x83rata frontier\xc4\x83 a lumii occidentale. Totu\xc8\x99i, monumentele istorice iraniene se \xc3\xaen\xc8\x99ir\xc4\x83 p\xc3\xa2n\xc4\x83 departe pe ambele laturi ale acestui lan\xc8\x9b de mun\xc8\x9bi. V\xc3\xa2rful cel mai \xc3\xaenalt, Zard Kuh-e Bakktiari, are 4.309 m altitudine. Marginea sudic\xc4\x83 a mun\xc8\x9bilor este tivit\xc4\x83 de coasta zim\xc8\x9buit\xc4\x83 a Oceanului Indian. Datorit\xc4\x83 abunden\xc8\x9bei calcarului \xc8\x99i a altor roci solubile, \xc3\xaen Iran se afl\xc4\x83 numeroase pe\xc8\x99teri, care constituie puncte de atrac\xc8\x9bie \xc8\x99i posibile obiecte de studiu, at\xc3\xa2t pentru pentru turi\xc8\x99tii obi\xc8\x99nui\xc8\x9bi, c\xc3\xa2t \xc8\x99i pentru cei pasiona\xc8\x9bi de speologie. Cele mai renumite pe\xc8\x99teri se afl\xc4\x83 \xc3\xaen Azerbaidjan, \xc3\xaen Kurdistan, \xc3\xaen apropiere de Hamadan, \xc3\xaen provincia Esfahan (Isfahan) \xc8\x99i \xc3\xaen \xc3\xaemprejurimile Teheranului.\n_START_SECTION_\nClim\xc4\x83\n_START_PARAGRAPH_\nClima are un caracter excesiv continental, cu veri foarte c\xc4\x83lduroase \xc8\x99i uscate \xc8\x99i ierni geroase, cu c\xc4\x83deri abundente de z\xc4\x83pad\xc4\x83. \xc3\x8en \xc8\x9binuturile din semiluna fertil\xc4\x83 a Iranului din nord-vest \xc8\x99i vest, unde se afl\xc4\x83 Lurestanul, Kurdistanul \xc8\x99i Azerbaidjanul, precipita\xc8\x9biile sunt destul de abundente \xc8\x99i constante \xc3\xaen timp; cu toate c\xc4\x83 exist\xc4\x83 diferen\xc8\x9be mari de temperatur\xc4\x83 de la var\xc4\x83 la iarn\xc4\x83, aici prosper\xc4\x83 cirezile de vite \xc8\x99i se practic\xc4\x83, cu bune rezultate, agricultura neirigat\xc4\x83. Contrastele climatice dintre diferitele regiuni contribuie la sporirea peisagistic\xc4\x83. Partea sudic\xc4\x83 a \xc8\x9b\xc4\x83rii cuprinde c\xc3\xa2mpiile din Khuzistan, dup\xc4\x83 care urmeaz\xc4\x83 o f\xc3\xa2\xc8\x99ie \xc3\xaengust\xc4\x83 de c\xc3\xa2mpii \xc8\x99i dealuri care m\xc4\x83rgine\xc8\x99te \xc8\x9b\xc4\x83rmul Golfului Persic, continu\xc3\xa2ndu-se cu Mun\xc8\x9bii Mokran (Mekran). Aici clima este c\xc4\x83lduroas\xc4\x83, greu de suportat, iar ploile sunt foarte rare. C\xc3\xa2mpiile din Khuzistan, cu soluri roditoare, sunt cultivate prin irigare cu apa provenit\xc4\x83 de la numeroasele cursuri de ap\xc4\x83, care coboar\xc4\x83 din Mun\xc8\x9bii Zagros. O metod\xc4\x83 foarte eficient\xc4\x83 de contracarare a aridit\xc4\x83\xc8\x9bii climatice din Podi\xc8\x99ul Iranului, care se practic\xc4\x83 de 2.500 ani, este s\xc4\x83parea de aduc\xc8\x9biuni subterane (qanat), care capteaz\xc4\x83 apele din p\xc3\xa2nza freatic\xc4\x83. Aceast\xc4\x83 metod\xc4\x83, care s-a perpetuat p\xc3\xa2n\xc4\x83 \xc3\xaen timpurile moderne, s-a r\xc4\x83sp\xc3\xa2ndit din Iran \xc3\xaen alte \xc8\x9binuturi din Orientul Mijlociu, \xc3\xaen Africa de Nord \xc8\x99i chiar \xc3\xaen Spania. Lungimea total\xc4\x83 a re\xc8\x9belei de qanat ajunge la aproape 40.000\xc2\xa0km. Iranul este, de asemenea, patria celor mai vechi baraje din lume, multe dintre ele afl\xc3\xa2ndu-se \xc3\xaen stare de func\xc8\x9bionare \xc8\x99i \xc3\xaen prezent. Totu\xc8\x99i, clima Iranului este mai favorabil\xc4\x83 dec\xc3\xa2t cea a altor \xc8\x9b\xc4\x83ri din Orientul Mijlociu. Mai mult de 1/3 din teritoriu prime\xc8\x99te o cantitate de precipita\xc8\x9bii de peste 250\xc2\xa0mm/an, iar z\xc4\x83pezile abundente din mun\xc8\x9bii care \xc3\xaenconjoar\xc4\x83 Podi\xc8\x99ul Central, asigur\xc4\x83 o rezerv\xc4\x83 important\xc4\x83 pentru iriga\xc8\x9biile de prim\xc4\x83var\xc4\x83. Ferdousi, vestitul poet epic iranian, vorbe\xc8\x99te despre litoralul sudic al M\xc4\x83rii Caspice ca despre un \xc8\x9binut \xc3\xaen care prim\xc4\x83vara domne\xc8\x99te aproape tot timpul anului. Pe mari \xc3\xaentinderi solurile sunt profunde \xc8\x99i fertile, de\xc8\x99i pe alocuri sunt afectate de eroziune cronic\xc4\x83. Litoralul caspic, c\xc3\xa2mpiile centrale \xc8\x99i v\xc4\x83ile interioare posed\xc4\x83 soluri relativ fragile, dar care pot fi cultivate. Resursele funciare \xc8\x99i hidrice nu sunt pe deplin valorificate. Doar o parte din terenul disponibil este folosit pentru agricultur\xc4\x83. Prin lucr\xc4\x83ri ameliorative de mare amploare, ar putea fi luate \xc3\xaen cultur\xc4\x83 mari suprafe\xc8\x9be, \xc3\xaen prezent, insuficient utilizate, iar pe terenurile cultivate, acum, s-ar putea ob\xc8\x9bine cre\xc8\x99teri ale recoltelor prin utilizarea mai intens\xc4\x83 \xc8\x99i mai eficient\xc4\x83 a resurselor de ap\xc4\x83. Potrivit datelor statistice, circa 20,7% din suprafa\xc8\x9ba total\xc4\x83 a Iranului o constituie terenurile de\xc8\x99ertice \xc8\x99i neproductive, 54,9% sunt paji\xc8\x99ti naturale, 7,6% p\xc4\x83duri \xc8\x99i numai 14,4% teren poten\xc8\x9bial arabil, din care 11.600.000 ha sunt cultivate anual, iar restul se afl\xc4\x83 \xc3\xaen p\xc3\xa2rloag\xc4\x83. De\xc8\x99i, \xc3\xaen general, teritoriul Iranului este arid \xc8\x99i muntos, \xc3\xaen cuprinsul lui exist\xc4\x83 mai multe lacuri interioare \xc8\x99i zone umede (33 la num\xc4\x83r). Cele mai importante sunt: lacul Urmia (din Ajerbaidjanul vestic)-483.000 ha; lacurile Maharlu \xc8\x99i Barishur (Fars) - 21.600 ha; lacurile Neiriz (Fars) - 98.000 ha, Hamoun-e Hirmand (sau Jazmurian) din apropiere de Kuh-e Khajeh (Sistan) - 40.000 ha. Zonele umede sunt importante, nu numai pentru c\xc4\x83 ad\xc4\x83postesc numeroase p\xc4\x83s\xc4\x83ri de ap\xc4\x83 interesante din punct de vedere \xc8\x99tiin\xc8\x9bific, ci \xc8\x99i pentru c\xc4\x83 au o productivitate natural\xc4\x83 ridicat\xc4\x83, un peisaj atr\xc4\x83g\xc4\x83tor \xc8\x99i ofer\xc4\x83 posibilit\xc4\x83\xc8\x9bi de practicare a unor activit\xc4\x83\xc8\x9bi sportive \xc8\x99i recrea\xc8\x9bionale. \xc3\x8en Muntele Ararat, situat la grani\xc8\x9ba turco-armeano-iranian\xc4\x83 \xc8\x99i portul Chah Bahar de la Golful Oman, din extremitatea sud-estic\xc4\x83 a \xc8\x9b\xc4\x83rii, este o distan\xc8\x9b\xc4\x83 mai mare dintre Paris \xc8\x99i Atena. Dac\xc4\x83 suprapunem harta Iranului peste cea a Europei vestice, ora\xc8\x99ul sf\xc3\xa2nt Mashhad se va afla \xc3\xaen dreptul Budapestei, Abadan va c\xc4\x83dea \xc3\xaen Sardinia, Teheran \xc3\xaen locul Venetiei, iar Shiraz \xc3\xaen dreptul ora\xc8\x99ului Napoli. Pe aceast\xc4\x83 \xc3\xaentindere considerabil\xc4\x83 se succed, de la nord la sud \xc8\x99i de la est la vest, condi\xc8\x9bii climatice diferite. Contrastului dintre diversele regiuni, i se adaug\xc4\x83 cel determinat de succesiunea anotimpurilor: acela\xc8\x99i \xc8\x9binut poate s\xc4\x83 aib\xc4\x83 o var\xc4\x83 dogoritoare \xc8\x99i o iarn\xc4\x83 geroas\xc4\x83. \xc3\x8ens\xc4\x83 \xc3\xaen cele 5 centre turistice principale, Esfahan, Mashhad, Shiraz Tabriz, Teheran, iarna are, \xc3\xaen general, caracteristici similare, cu excep\xc8\x9bia Shirazului care beneficiaz\xc4\x83 de temperaturi mai bl\xc3\xa2nde. Pornind dintr-un punct central, rareori, po\xc8\x9bi face deplas\xc4\x83ri mai scurte de o zi. De exemplu, Persepolis, care se consider\xc4\x83 c\xc4\x83 este situat "aproape" de Shiraz, se afl\xc4\x83 la 60\xc2\xa0km dep\xc4\x83rtare, iar Pasargadae la 130\xc2\xa0km. \xc3\x8ens\xc4\x83 barierele naturale nu au \xc3\xaempiedicat, ca \xc3\xaentre locuitorii de pe litoral \xc8\x99i cei din interiorul \xc8\x9b\xc4\x83rii s\xc4\x83 existe \xc3\xaentotdeauna str\xc3\xa2nse leg\xc4\x83turi economice \xc8\x99i sociale.\n_START_SECTION_\nSuprafa\xc8\x9b\xc4\x83\n_START_PARAGRAPH_\nIranul are o suprafa\xc8\x9b\xc4\x83 de 1.648.195\xc2\xa0km p\xc4\x83tra\xc8\x9bi, fiind a XVIII-a \xc8\x9bar\xc4\x83 ca \xc3\xaentindere de pe glob.\n_START_SECTION_\nReligie\n_START_PARAGRAPH_\nReligia majoritar\xc4\x83 \xc3\xaen Iran este islamul. Aproximativ 98% dintre iranieni apar\xc8\x9bin acestei religii. Majoritatea musulmanilor iranieni sunt \xc8\x99ii\xc8\x9bi, islamul \xc8\x99iit fiind religie de stat. Alte religii majoritare, \xc3\xaen afar\xc4\x83 de islam, sunt cre\xc8\x99tinismul, hinduismul, iudaismul, bah\xc3\xa1\'\xc3\xad \xc8\x99i zoroastrismul. Zoroastrismul este vechea religie oficial\xc4\x83 a Persiei, religie \xc3\xaenlocuit\xc4\x83 cu islamul sunnit dup\xc4\x83 cucerirea arab\xc4\x83 din secolul al VII-lea. Islamul sunnit a fost \xc3\xaenlocuit cu cel \xc8\x99iit \xc3\xaen secolul al XVI-lea, \xc3\xaen timpul dinastiei Safavide. Ast\xc4\x83zi mai exist\xc4\x83 \xc3\xaen Iran mici comunit\xc4\x83\xc8\x9bi zoroastriste cu propriile lor temple \xc8\x99i preo\xc8\x9bi. De multe ori, persoanele nemusulmane din Iran sunt agresate \xc8\x99i supuse la convertiri for\xc8\x9bate.\n_START_SECTION_\nEconomie\n_START_PARAGRAPH_\nRapida dezvoltare economic\xc4\x83 a \xc8\x9b\xc4\x83rii \xc3\xaen deceniile VII-VIII ale secolului XX,  \xc3\xaen deceniul urm\xc4\x83tor \xc8\x99i \xc3\xaen refacere, \xc3\xaen prezent, se datoreaz\xc4\x83, \xc3\xaen principal, exploat\xc4\x83rii \xc8\x99i prelucr\xc4\x83rii petrolului, care asigur\xc4\x83 1/5 din produsul na\xc8\x9bional brut (PNB) \xc8\x99i cvasitotalitatea exporturilor (peste 70%). Av\xc3\xa2nd mari rezerve de petrol, Iranul \xc8\x99i-a sporit produc\xc8\x9bia \xc3\xaen ultimii ani, tinz\xc3\xa2nd s\xc4\x83 redevin\xc4\x83 unul din principalii produc\xc4\x83tori \xc8\x99i exportatori mondiali \xc3\xaen domeniu, cum era \xc3\xaenainte de 1980. Posed\xc4\x83 importante capacit\xc4\x83\xc8\x9bi de rafinare a petrolului a c\xc4\x83ror extindere o vizeaz\xc4\x83. Are imense rezerve de gaze naturale, tot mai mult valorificate._NEWLINE_Industria prelucr\xc4\x83toare, relativ diversificat\xc4\x83 (\xc3\xaendeosebi rafinarea petrolului, chimic\xc4\x83, metalurgic\xc4\x83, textil\xc4\x83, alimentar\xc4\x83, ma\xc8\x99ini, trenuri \xc8\x99i tramvai), \xc8\x99i for\xc8\x9b\xc4\x83 de munc\xc4\x83. \xc3\x8en prezent, Iranul \xc3\xaencearc\xc4\x83 dezvoltarea unui ambi\xc8\x9bios proiect energetic pe baza construirii unor centrale nucleare. Acest proiect este puternic contestat de S.U.A \xc8\x99i alte \xc8\x9b\xc4\x83ri occidentale pe motiv c\xc4\x83 se \xc3\xaencearc\xc4\x83, de fapt, dezvoltarea unui proiect nuclear militar de realizare a armei nucleare (\xc3\xaencerc\xc4\x83ri declarate, de altfel, de c\xc4\x83tre autorit\xc4\x83\xc8\x9bile statului iranian). Agricultura concentreaz\xc4\x83 \xc3\xaenc\xc4\x83 o bun\xc4\x83 parte a popula\xc8\x9biei active (2/5) \xc8\x99i asigur\xc4\x83 1/5 din PNB, principalul sector fiind produc\xc8\x9bia vegetal\xc4\x83. Se cultiv\xc4\x83, \xc3\xaendeosebi, gr\xc3\xa2u \xc8\x99i orz (aproape 3/5 din suprafa\xc8\x9ba cultivat\xc4\x83), de asemenea, orez, sfecl\xc4\x83 de zah\xc4\x83r, trestie de zah\xc4\x83r, bumbac \xc8\x99i alte plante. Exist\xc4\x83 planta\xc8\x9bii arborescente de curmali, smochini \xc8\x99i citrice. Balan\xc8\x9ba comercial\xc4\x83 a \xc8\x9b\xc4\x83rii este deficitar\xc4\x83._NEWLINE_\xc3\x8en luna mai 2008, Iranul era al IV-lea produc\xc4\x83tor de petrol din lume, cu rezerve estimate la 136 miliarde de barili. Are o produc\xc8\x9bie de 4,21 milioane de barili pe zi, \xc8\x99i a ob\xc8\x9binut 70 miliarde de dolari \xc3\xaen anul 2007, din v\xc3\xa2nzarile de petrol. \xc3\x8enainte  de r\xc4\x83zboiul cu Irakul vecin, \xc3\xaentre 1980 \xc8\x99i 1988, Iranul producea aproape 6 milioane de barili de petrol pe zi._NEWLINE_\xc3\x8en ce prive\xc8\x99te gazele naturale, cu livr\xc4\x83ri de zece miliarde de metri cubi \xc3\xaen anul 2009, Iranul este al doilea mare furnizor de gaze naturale, dup\xc4\x83 Rusia.\n_START_SECTION_\nComer\xc8\x9bul exterior\n_START_PARAGRAPH_\n\xc3\x8en anul 2010, comer\xc8\x9bul bilateral dintre Iran \xc8\x99i China s-a ridicat la 29,3 miliarde de dolari, \xc3\xaen cre\xc8\x99tere cu 40% fa\xc8\x9b\xc4\x83 de 2009.\n_START_SECTION_\nPatrimoniu\n_START_PARAGRAPH_\n\xc3\x8entre 1979-2011 pe lista patrimoniului mondial UNESCO au fost incluse 13 obiective culturale sau naturale din Iran.'